
מערכת בתי המשפט
דוברות והסברה
תקציר גזר-דין ת"פ 60016-11-25 מדינת ישראל נ' אביטן
ביהמ"ש השלום רמלה, סגנית הנשיא השופטת דורית סבן נוי
הנאשם בעל עבר פלילי, אשר הורשע בביצוע פעילות מרמתית רחבת היקף, שנמשכה על-פני תקופה של כ-14 חודשים שמרביתה במלחמת "חרבות ברזל", במסגרתה הציג הנאשם מצגי מרמה מתוכננים ומתוחכמים, כלפי 21 קורבנות עבירה וקיבל במרמה סך כולל של 2,729,432.2 ₪.  סגנית הנשיא השופטת דורית סבן נוי,  גזרה על הנאשם  10 שנות מאסר ושלושה חודשים, מאסרים מותנים, פיצוי כספי לכל אחד מנפגעי העבירה וקנס בסך 100,000 ₪. 
הנאשם הורשע על יסוד הודאתו, בהסדר טיעון דיוני ללא הסכמה עונשית, בשני כתבי אישום האוחזים 20 אישומים.
לנאשם מיוחסות עבירות של קבלת דבר במרמה בנסיבות מחמירות (21 עבירות), זיוף בכוונה לקבל דבר ובנסיבות מחמירות (13 עבירות), והתחזות כאדם אחר, קבלת דבר במרמה בנסיבות מחמירות (4 עבירות), הוצאת שיק ללא כיסוי (41 עבירות), שימוש במסמך מזויף בכוונה לקבל באמצעותו דבר (17 עבירות), וזיוף בכוונה לקבל דבר ובנסיבות מחמירות (16 עבירות) ועוד.
על-פי כתבי האישום, במהלך החודשים יוני 2023 ועד אוקטובר 2024, פנה הנאשם לבתי עסק רבים, ביצע הזמנות של מוצרי מזון, משקאות ופחמים, והתחייב לשלם תמורתם, שעה שידע שלא יעמוד בהתחייבויותיו. כחלק מהמצג הכוזב ועל מנת להסוות את זהותו, מסר הנאשם, בעת עריכת העסקאות, פרטי זהות כוזבים אודותיו והשתמש במספרי טלפון שונים. 
בחלק מן המקרים, הזדהה הנאשם בכזב כבעל מלון בהרצליה המארח אזרחים מעוטף עזה ומהצפון, שפונו מבתיהם בעקבות מלחמת חרבות ברזל וטען בכזב כי הסחורה שהזמין מיועדת למפונים. על סמך המצג הכוזב, העבירו בתי העסק לידי הנאשם את הסחורות שהזמין מהם. 
בחלק מן המקרים, בתמורה לסחורה שקיבל, מסר הנאשם לבתי העסק, שיקים שהגיעו לידיו בדרך שאינה ידועה, ללא ידיעת בעליהם, למרות שידע בבירור שאלה יחוללו על ידי הבנק. 
משהתברר לבתי העסק כי השיקים שמסר להם הנאשם חוללו, פנו אל הנאשם ודרשו ממנו לעמוד בהתחייבויותיו ולשלם להם. בתגובה העביר להם הנאשם שיקים נוספים שידע שיחוללו על ידי הבנק, ו/או העביר להם בוואטסאפ מסמך מזויף בגין העברה בנקאית.  
ממעשיו אלו, הנאשם קיבל לידיו במרמה סחורות בשווי כולל של כ-2,729,432.2 ₪.
בית המשפט קבע כי מידת הפגיעה של  הנאשם בערכים המוגנים הינה משמעותית ראש וראשונה, נוכח ניצול קורבנות תמימים בתקופה כה קשה שמדינת ישראל לא ידעה כמותה. ודוק, התקופה בה בחר הנאשם לבצע את מרבית העבירות והרקע להן, הם בבחינת נסיבה לחומרה שיש בכוחה להשפיע באופן משמעותי על עיצוב מתחם הענישה, שכן אין דינו של עבריין מרמה בסכומי כסף מצטברים בהיקף כה ניכר לדינו של עבריין מרמה שניצל את השבר הלאומי במדינת ישראל לצורך הפקת רווח כלכלי אישי, תוך ניצול תמימותם וטוב ליבם של קורבנות העבירה על לא עוול בכפם. נוכח האמור, נקבע מתחם ענישה הולם הנע בין 7 ל-11 שנות מאסר בפועל לצד עונשים נלווים בדמות מאסר מותנה, קנס ופיצוי לקורבנות העבירה. 
בית המשפט נתן דעתו לשיקול הרתעת הרבים, שעה שמדובר בעבירות מרמה שהופנו כלפי קורבנות תמימים, אשר נפלו קורבן למעשי המרמה על לא עוול בכפם, ללא הכנה מוקדמת, הקלות בביצוע העבירות והקושי הגלום בגילוי העבריין. לא זו אף זו, אלא שיש להרתיע כל עבריין מפני עשיית שימוש ציני בתקופת מלחמה ובאחדות העם כשכל רצון הציבור לסייע איש לרעהו בתקופה זו.
הנאשם בעל עבר פלילי מכביד בתחום המרמה, הסובל, כך לדבריו, מבעיית הימורים קשה, אשר יוצא ונכנס בשערי בית האסורים ושב לבצע עבירות מרמה מבלי שמאסריו הממושכים מרתיעים אותו מלשוב ולבצען, פעם אחר פעם.
זעקת קורבן העבירה אשר העיד לעונש אודות הפגיעה הנפשית, הכלכלית והפיזית שנגרמה לו כתוצאה ממעשיו של הנאשם, מהדהדת באוזני בית המשפט ומשקפת את זעקת קורבנות המרמה והעקיצה אותם על בית המשפט לשוות לנגד עיניו על מנת למגר תופעה רעה זו. 
עבירות מסוג זה, לא זו בלבד שגורמות לאובדן התמימות והאמון, אלא שהן פוגעות בחיי מסחר תקינים במדינה. 
אשר לרכיבים הכלכליים קנס ופיצוי לקורבנות העבירה נתנה השופטת דעתה, לאופיין וטיבן של העבירות בהן הורשע, לכך שישנם סוגי קורבנות עבירה שונים, חלקם נפגעו מכך שהמחאותיהם חוללו, חלקם ניזוקו באופן ישיר מגזל הסחורה שלא הושבה ואף לא הרווחים הכלכליים.
עוד נתנה דעתה לנסיבות חייו המורכבות וביניהן; היותו גרוש, היחסים העכורים עם בתו מזה מספר שנים והנתק עם בני משפחתו המורחבת. אכן, לאף דיון לא התייצב חבר או בן משפחה מטעמו. הנאשם אמנם הביע חרטה במלל על מעשיו, אך לא השיב את הגזילה. מקום בו לא הושבה הגזילה שנלקחה מידי קורבנות העבירה, הרי שלא ניתן לראות בהבעת החרטה כשלמה. הבעת חרטה במלל אינה שוות ערך להבעת חרטה במעש, בפרט שעה שעסקינן בעבירות מרמה ומעילה.
השופטת דורית סבן נוי גזרה על הנאשם 10 שנות מאסר בפועל ושלושה חודשים.
מאסרים מותנים, קנס בסך 100,000 ₪ או שנת מאסר תמורתו
ופיצוי לכל אחד מנפגעי העבירה בסך כולל של  1,589,670 ₪. 
*** הנוסח המחייב הוא של גזר הדין המלא ***
________________________________________________________________
בית משפט העליון | דרך השופט מאיר שמגר 1 | קרית בן גוריון | ירושלים
טל: 074-7480412                       דוא"ל:  Dover@court.gov.il
image1.png




image2.gif




